সিদ্ধিবিনায়ক গণেশের পুজো না হলে কোনও দেবতার পুজোই হয় না। হিন্দুধর্মের এই অন্যতম প্রধান দেবতার মহিমার কথা সারা ভারতে প্রচলিত হলেও গণেশ পুজোয় মরাঠিদের এখনও পর্যন্ত টেক্কা দিতে পারেনি কেউ। সেই কবে থেকে এই ব্যাপারে মরাঠিরা এক নম্বর স্থান দখল করে বসে রয়েছেন। তাই বাঙালিরা মজা করে কোনও জবুথবু, স্লথগতি, হাঁদাভোঁদা মানুষকে ‘গোবরগণেশ’ বলে ডাকলেও, এমন কাজ ধর্মপ্রাণ মরাঠিরা কোনওদিন ভাবতেও পারবেন না। 
শুধু মরাঠিরা নয়, সমগ্র দক্ষিণ ভারতেই গণেশ পুজো নিয়ে ঠিক ততটাই উন্মাদনা রয়েছে, যেমনটা হয় বঙ্গদেশে দুর্গাপুজো নিয়ে। গণপতিকে নিয়ে বাংলায় এমন মজা করা হয় জানলে ক্রোধে উন্মাদ হয়ে বাংলা আক্রমণও করতে পারেন দক্ষিণ এবং পশ্চিম ভারতের ধর্মপ্রাণ মানুষেরা।   
অথচ সেই দক্ষিণেই নাকি এবছর ‘গোবরগণেশ’-এর পুজো হবে ঘরে ঘরে? আসলে ‘গোবরগণেশ’ কথাটা মজা করে বলা হলেও হিন্দুশাস্ত্রে কিন্তু এই বিশেষ গণেশের মাহাত্ম্য বর্ণনা করা হয়েছে। শাস্ত্রমতে, গোবরের তৈরি গণেশ অত্যন্ত শুভকারী। গোবরগণেশের পুজো দুঃখ হরণ করে, জীবনে উদ্দীপনা সঞ্চার করে। 
সামনেই গণেশ চতুর্থী। মহারাষ্ট্র-সহ দাক্ষিণাত্যের সবচেয়ে বড় উৎসব আর সেই উৎসবেই এবারের আকর্ষণ ‘গোবরগণেশ’ বা গোবরের তৈরি গণেশ। মহারাষ্ট্র এবং দাক্ষিণাত্যের বিভিন্ন প্রদেশে তৈরি হচ্ছে গোবরের গণেশ। প্রথমে এই ট্রেন্ড শুরু হয় মহারাষ্ট্রতেই। পরে অন্যান্য প্রদেশেও ক্রমশ জনপ্রিয় হয়ে ওঠে এই গোবরগণেশ। কারণটা কিন্তু একেবারেই ধর্মীয় নয়। 
পরিবেশরক্ষাই এই ধরনের পদক্ষেপের প্রধান উদ্দেশ্য। বিশেষ করে কর্ণাটকে এতদিন প্লাস্টার অফ প্যারিসের আবরণ দেওয়া মাটির গণেশ পুজোরই চল ছিল। কিন্তু এবছর কর্ণাটকের স্টেট পলিউশন কন্ট্রোল বোর্ড থেকে বিজ্ঞপ্তি জারি করা হয়েছে যে প্লাস্টার অফ প্যারিসের গণেশমূর্তি বিসর্জন করলে ১০ হাজার টাকার জরিমানা অথবা জেল হতে পারে। এই গোবরের তৈরি গণেশ মূর্তি বিসর্জন দিলে খুব দ্রুত তা জলে দ্রবীভূত হয়ে যায় এবং গোবর যেহেতু ‘বায়ো-ডিগ্রেডেবল’ তাই দূষণ বা বর্জ্যের সমস্যাও নেই। 
ইতিমধ্যেই বেশ কিছু সংস্থা এই ধরনের ‘ইকো’ গণেশ তৈরি করছে, অনলাইনেও বিক্রি হচ্ছে এই গোবরগণেশ। প্রশংসনীয় উদ্যোগ সন্দেহ নেই কিন্তু কর্ণাটকের মতো এমন বিজ্ঞপ্তি যদি বঙ্গদেশে চালু হয়? তবে কি কোনও বছর শারদোৎসবে...।   
আরও পড়ুন
বাড়ির কোথায় গণেশমূর্তি রাখলে তা কেমন ফল দেয়?
গণেশের মাথায় তো হাতির মাথা! তবে মনুষ্যমুণ্ডটি কোথায়?